**5. การดำเนินคดีปกครอง**

**5.1 การดำเนินกระบวนพิจารณาโดยคู่กรณีหรือบุคคลอื่น**

ในการดำเนินกระบวนพิจารณา “คู่กรณี” จะดำเนินการทั้งปวงด้วยตนเอง หรือจะมอบอำนาจให้ทนายความหรือบุคคลอื่นซึ่งมีคุณสมบัติตามระเบียบของที่ประชุมใหญ่ตุลาการในศาลปกครองสูงสุดกำหนด เพื่อฟ้องคดีหรือดำเนินการแทนได้

**ศาสตราจารย์พิเศษ ดร.ชาญชัย แสวงศักดิ์** อธิบายคำว่า *“คู่กรณี”* ในที่นี้ “หมายความว่า ผู้ฟ้องคดี ผู้ถูกฟ้องคดี และให้หมายความรวมถึง บุคคล หน่วยงานทางปกครอง หรือเจ้าหน้าที่ของรัฐ ซึ่งเข้ามาเป็นคู่กรณีด้วย *“การร้องสอด”* ไม่ว่าจะโดยความสมัครใจเองหรือโดยถูกคำสั่งศาลปกครองเรียกเข้ามาในคดี ทั้งนี้ เนื่องจากเป็นผู้มีส่วนได้เสีย หรืออาจถูกกระทบจากผลแห่งคดีนั้น และเพื่อประโยชน์แห่งการดำเนินกระบวนพิจารณาคดี ให้รวมถึงผู้มีสิทธิกระทำการแทนด้วย”

**5.2 องค์คณะพิจารณาพิพากษา**

พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542 ได้มีบทบัญญัติเกี่ยวกับองค์คณะพิจารณาพิพากษา ดังนี้

**มาตรา 54** บัญญัติว่า *“ศาลปกครองสูงสุดต้องมีตุลาการในศาลปกครองสูงสุดอย่างน้อยห้าคน จึงจะเป็นองค์คณะพิจารณาพิพากษา*

*ศาลปกครองชั้นต้นต้องมีตุลาการในศาลปกครองชั้นต้นอย่างน้อยสามคน จึงจะเป็นองค์คณะพิจารณาพิพากษา”*

ระเบียบของที่ประชุมใหญ่ตุลาการในศาลปกครองสูงสุด ว่าด้วยองค์คณะ การจ่ายสำนวน การโอนคดี อำนาจหน้าที่ของตุลาการในคดีปกครอง การคัดค้านตุลาการศาลปกครอง การปฏิบัติหน้าที่ของพนักงานคดีปกครอง และการมอบอำนาจให้ดำเนินคดีปกครองแทน พ.ศ. 2544 ได้กำหนดการจัดองค์คณะในศาลปกครองสูงสุดและในศาลปกครองชั้นต้น และการเปลี่ยนแปลงองค์คณะ ไว้ดังต่อไปนี้

*“ข้อ 5 ในศาลปกครองสูงสุด ให้ประธานศาลปกครองสูงสุดประกาศจัดแบ่งตุลาการศาลปกครองออกเป็นองค์คณะ โดยระบุเป็นหมายเลของค์คณะ และจะกำหนดให้องค์คณะใดเป็นองค์คณะที่มีความเชี่ยวชาญในคดีประเภทใด หรือรับผิดชอบคดีที่มูลคดีเกิดในพื้นที่ใด ก็ได้*

*ในศาลปกครองสูงสุดต้องมีตุลาการอย่างน้อยห้าคน จึงจะเป็นองค์คณะพิจารณาพิพากษา*

*ถ้าประธานศาลปกครองสูงสุดเห็นสมควร จะให้มีการพิจารณาพิพากษาคดีใดโดยองค์คณะพิเศษซึ่งประกอบด้วยองค์คณะในศาลปกครองสูงสุดสองหรือหลายองค์คณะก็ได้ ในกรณีดังกล่าว ให้ประธานศาลปกครองสูงสุดกำหนดให้ตุลาการหัวหน้าคณะคนหนึ่งเป็นตุลาการหัวหน้าคณะขององค์คณะดังกล่าว*

*ตุลาการในศาลปกครองสูงสุดคนหนึ่งอาจทำหน้าที่เป็นตุลาการหัวหน้าคณะหรือเป็นตุลาการศาลปกครองในองค์คณะหลายองค์คณะพร้อมกันได้”*

*“ข้อ 6 ในศาลปกครองชั้นต้น ให้อธิบดีศาลปกครองชั้นต้นประกาศจัดแบ่งตุลาการศาลปกครองออกเป็นองค์คณะโดยระบุเป็นหมายเลของค์คณะ และจะกำหนดให้องค์คณะใดเป็นองค์คณะที่มีความเชี่ยวชาญในคดีประเภทใด หรือรับผิดชอบคดีที่มีมูลคดีเกิดในพื้นที่ใด ก็ได้*

*ในศาลปกครองชั้นต้นต้องมีตุลาการอย่างน้อยสามคน จึงจะเป็นองค์คณะพิจารณาพิพากษา*

*ถ้าอธิบดีศาลปกครองชั้นต้นเห็นสมควร จะให้มีการพิจารณาคดีใดโดยองค์คณะพิเศษซึ่งประกอบด้วยองค์คณะในศาลปกครองชั้นต้นสองหรือหลายองค์คณะก็ได้ ในกรณีดังกล่าว ให้อธิบดีศาลปกครองชั้นต้นกำหนดให้ตุลาการหัวหน้าคณะคนหนึ่งเป็นตุลาการหัวหน้าคณะขององค์คณะดังกล่าว*

*ตุลาการในศาลปกครองชั้นต้นคนหนึ่งอาจทำหน้าที่เป็นตุลาการหัวหน้าคณะหรือตุลาการศาลปกครองในองค์คณะหลายองค์คณะพร้อมกันได้”*

*“ข้อ 7 ไม่ว่าในเวลาใดก่อนการนั่งพิจารณาคดี หากประธานศาลปกครองสูงสุดหรืออธิบดีศาลปกครองชั้นต้นเห็นว่าคดีที่ได้จ่ายสำนวนให้แก่องค์คณะใดไปแล้ว เป็นเรื่องที่มีความสำคัญหรือมีข้อยุ่งยาก อาจมีคำสั่งให้องค์คณะอื่นในศาลนั้นหนึ่งหรือหลายองค์คณะมารวมกับองค์คณะที่ประธานศาลปกครองสูงสุดหรืออธิบดีศาลปกครองชั้นต้นได้จ่ายสำนวนไปแล้ว เพื่อนั่งพิจารณาและพิจารณาพิพากษาคดีดังกล่าว โดยจะกำหนดให้ตุลาการหัวหน้าคณะคนใดเป็นตุลาการหัวหน้าคณะหรือตุลาการศาลปกครองคนใดเป็นตุลาการเจ้าของสำนวนหรือตุลาการผู้แถลงคดีสำหรับคดีนั้นก็ได้”*

*“ข้อ 8 ในระหว่างการพิจารณาคดีใด หากมีเหตุสุดวิสัยหรือมีเหตุจำเป็นอื่นอันมิอาจก้าวล่วงได้ ทำให้ตุลาการศาลปกครองซึ่งเป็นองค์คณะในการพิจารณาคดีนั้นไม่อาจนั่งพิจารณาคดีหรือทำคำพิพากษาได้ ให้ประธานศาลปกครองสูงสุดหรืออธิบดีศาลปกครองชั้นต้น หรือตุลาการในศาลปกครองสูงสุดหรือตุลาการในศาลปกครองชั้นต้นซึ่งประธานศาลปกครองสูงสุดหรืออธิบดีศาลปกครองชั้นต้นแต่งตั้ง มีอำนาจนั่งพิจารณาคดีนั้นหรือประชุมลงมติพิพากษาหรือมีคำสั่งหรือลงลายมือชื่อในคำพิพากษาหรือคำสั่งแทนได้*

*เหตุสุดวิสัยหรือเหตุจำเป็นอื่นอันมิอาจก้าวล่วงได้ตามวรรคหนึ่ง หมายถึงกรณีที่ตุลาการศาลปกครองซึ่งเป็นองค์คณะพิจารณาพิพากษาคดีนั้นพ้นจากตำแหน่งที่ดำรงอยู่ ถูกพักราชการ ได้รับการแต่งตั้งให้ดำรงตำแหน่งอื่น เจ็บป่วย ถูกคัดค้านและถอนตัวไป หรือได้รับคำสั่งให้งดการปฏิบัติหน้าที่ในคดีนั้น หรือไม่อาจปฏิบัติราชการจนไม่สามารถนั่งพิจารณาหรือทำคำพิพากษาหรือคำสั่งในคดีนั้นได้ และให้หมายความรวมถึงกรณีที่ตุลาการศาลปกครองในองค์คณะมีความเห็นแย้งกันจนหาเสียงข้างมากมิได้ด้วย”*

**5.3 การสอบสวนและสรุปสำนวนโดยตุลาการเจ้าของสำนวน**

ขั้นตอนในการสอบสวนและสรุปสำนวนโดยตุลาการเจ้าของสำนวน ดำเนินการดังนี้

1. การดำเนินคดีปกครอง ใช้ระบบไต่สวน โดยศาลปกครองตรวจสอบและแสวงหาข้อเท็จจริงได้ตามความเหมาะสม ในการนี้ ศาลปกครองจะรับฟังพยานบุคคล พยานเอกสาร พยานผู้เชี่ยวชาญ หรือพยานหลักฐานอื่นนอกเหนือจากพยานหลักฐานของคู่กรณีได้ตามที่เห็นสมควร

2. เมื่อได้รับแต่งตั้งจากตุลาการหัวหน้าคณะแล้ว ให้ตุลาการเจ้าของสำนวนทำหน้าที่ตรวจสอบและเสนอความเห็นในข้อเท็จจริงและข้อกฎหมายต่อองค์คณะพิจารณาพิพากษา ตลอดจนดำเนินการต่าง ๆ ที่เกี่ยวข้องกับคดีนั้น

3. ในระหว่างการดำเนินการของตุลาการเจ้าของสำนวนตาม ข้อ 2 ให้เปิดโอกาสให้คู่กรณีได้ทราบถึงข้ออ้างหรือข้อแย้งของแต่ละฝ่าย และให้คู่กรณีแสดงพยานหลักฐานของฝ่ายตนเพื่อยืนยันหรือหักล้างข้อเท็จจริงและข้อกฎหมายได้

4. คู่กรณีมีสิทธิขอดูหลักฐานที่แต่ละฝ่ายได้ยื่นไว้ในสำนวน เว้นแต่ กรณีใดมีกฎหมายคุ้มครองให้ไม่ต้องเปิดเผยหรือศาลปกครองเห็นว่าจำเป็นต้องไม่เปิดเผยเพื่อมิให้เกิดความเสียหายแก่การดำเนินงานของรัฐ แต่กรณีที่ไม่เปิดเผยดังกล่าว ศาลปกครองจะนำมาใช้รับฟังในการพิจารณาพิพากษาคดีไม่ได้

5. ในการให้โอกาสคู่กรณีตาม ข้อ 3 ให้ตุลาการเจ้าของสำนวนกำหนดให้คู่กรณีแสดงพยานหลักฐานของฝ่ายตนภายในกำหนดระยะเวลาที่กำหนด

ถ้าคู่กรณีมิได้ปฏิบัติภายในระยะเวลาที่กำหนด ให้ถือว่าคู่กรณีที่ไม่ได้แสดงพยานหลักฐานนั้นไม่มีพยานหลักฐานสนับสนุนหรือยอมรับข้อเท็จจริงตามพยานหลักฐานของคู่กรณีอีกฝ่ายหนึ่ง แล้วแต่กรณี และให้ศาลปกครองพิจารณาพิพากษาต่อไปตามที่เห็นเป็นการยุติธรรม

6. ในกรณีที่หน่วยงานทางปกครองหรือเจ้าหน้าที่ของรัฐไม่ดำเนินการภายในระยะเวลาที่กำหนดตาม ข้อ 5 หรือมีพฤติกรรมประวิงคดีให้ล่าช้า ศาลปกครองจะรายงานผู้บังคับบัญชา ผู้กำกับดูแล ผู้ควบคุม หรือนายกรัฐมนตรี เพื่อดำเนินการแก้ไขปรับปรุงหรือสั่งการหรือลงโทษทางวินัยต่อไปก็ได้ ทั้งนี้ โดยไม่เป็นการตัดอำนาจที่ศาลจะมีคำสั่งลงโทษฐานละเมิดอำนาจศาล

7. เมื่อตุลาการเจ้าของสำนวนเห็นว่าได้รวบรวมข้อเท็จจริงและข้อกฎหมายเพียงพอแล้ว ให้ตุลาการเจ้าของสำนวนจัดทำบันทึกของตุลาการเจ้าของสำนวน และเสนอบันทึกดังกล่าวพร้อมสำนวนคดีให้องค์คณะพิจารณาพิพากษาเพื่อพิจารณาคดีต่อไป

องค์ประกอบของบันทึกของตุลาการเจ้าของสำนวน ประกอบด้วย

(1) สรุปข้อเท็จจริงที่ได้จากคำฟ้องและเอกสารอื่น ๆ ของคู่กรณี รวมทั้งพยานหลักฐานต่าง ๆ ที่ปรากฏในสำนวนคดี และสรุปคำขอของผู้ฟ้องคดี

(2) ประเด็นที่จะต้องวินิจฉัย ซึ่งประกอบด้วยประเด็นเกี่ยวกับอำนาจศาล ประเด็นเกี่ยวกับเงื่อนไขในการฟ้องคดีปกครอง และประเด็นที่เป็นเนื้อหาของคดี ตามลำดับ

(3) ความเห็นของตุลาการเจ้าของสำนวนเกี่ยวกับประเด็นที่จะต้องวินิจฉัยและคำขอของผู้ฟ้องคดี

8. ถ้าองค์คณะพิจารณาพิพากษาเห็นว่าการจัดทำบันทึกสรุปสำนวนของตุลาการเจ้าของสำนวนยังมีข้อที่ควรแก้ไขปรับปรุง โดยเฉพาะอย่างยิ่งที่จำเป็นต่อการวินิจฉัยคดีนั้นเท่าที่ตุลาการเจ้าของสำนวนได้แสวงหามายังไม่เพียงพอต่อการวินิจฉัยคดีนั้น องค์คณะก็จะมอบหมายให้ตุลาการเจ้าของสำนวนรับไปดำเนินการใหม่ให้เป็นไปตามความเห็นขององค์คณะ

9. ถ้าองค์คณะเห็นว่าการจัดทำบันทึกสรุปสำนวนของตุลาการเจ้าของสำนวนครบถ้วนดีแล้ว และเห็นว่าข้อเท็จจริงที่จำเป็นต่อการวินิจฉัยคดีนั้นที่ตุลาการเจ้าของสำนวนได้แสวงหามาเพียงพอต่อการวินิจฉัยคดีนั้นแล้ว ตุลาการหัวหน้าคณะก็จะมีคำสั่งกำหนดวันหนึ่งวันใดเป็น “วันสิ้นสุดการแสวงหาข้อเท็จจริง” ในคดีนั้น

10. การปฏิบัติหน้าที่ของตุลาการเจ้าของสำนวนและพนักงานคดีปกครองให้เป็นไปตามที่กำหนดในระเบียบของที่ประชุมใหญ่ตุลาการในศาลปกครองสูงสุด

**5.4 การเสนอความเห็นในการวินิจฉัยคดีโดยผู้แถลงคดีปกครอง**

เมื่อได้กำหนดวันสิ้นสุดการแสวงหาข้อเท็จจริงในคดีนั้นแล้ว ให้ตุลาการหัวหน้าคณะส่งสำนวนคดีให้อธิบดีศาลปกครองชั้นต้นพิจารณากลั่นกรอง โดยเมื่ออธิบดีศาลปกครองชั้นต้นตรวจสำนวนขององค์คณะพิจารณาพิพากษาแล้ว เห็นว่าครบถ้วนสมบูรณ์ก็ให้ศาลแจ้งให้คู่กรณีทราบกำหนดวันสิ้นสุดการแสวงหาข้อเท็จจริงในคดีโดยต้องแจ้งล่วงหน้าไม่น้อยกว่า 15 วัน และให้อธิบดีศาลปกครองชั้นต้นส่งสำนวนคดีนั้นให้ *“ผู้แถลงคดีปกครอง”* เพื่อจัดทำคำแถลงการณ์ต่อไป แต่ถ้าอธิบดีศาลปกครองชั้นต้นได้ตรวจสำนวนขององค์คณะแล้ว เห็นว่ายังมีข้อที่ควรแก้ไขปรับปรุง ก็จะส่งสำนวนคดีนั้นคืนมาให้องค์คณะพิจารณาพิพากษาทบทวนและดำเนินการปรับปรุงสำนวนคดีใหม่

การจัดทำและการเสนอคำแถลงการณ์ ดำเนินการดังนี้

1. ให้อธิบดีศาลปกครองชั้นต้นหรือประธานศาลปกครองสูงสุด แล้วแต่กรณี แต่งตั้งตุลาการผู้แถลงคดีจากตุลาการศาลปกครองคนหนึ่งคนใดที่มิใช่ตุลาการในองค์คณะพิจารณาพิพากษาคดีนั้น (ในศาลปกครองสูงสุด อาจแต่งตั้งผู้แถลงคดีปกครองในศาลปกครองสูงสุดจากตุลาการในศาลปกครองชั้นต้นก็ได้)

2. ตุลาการผู้แถลงคดี มีอำนาจหน้าที่จัดทำสรุปข้อเท็จจริง ข้อกฎหมาย และความเห็นของตนในการวินิจฉัยคดีนั้นเสนอต่อองค์คณะพิจารณาพิพากษา และให้มาชี้แจงด้วยวาจาต่อองค์คณะพิจารณาพิพากษาในวันนั่งพิจารณาคดีนั้น รวมถึงให้มีสิทธิอยู่ร่วมในการพิจารณาและในการประชุมปรึกษาเพื่อพิจารณาคดีนั้นได้ แต่ไม่มีสิทธิออกเสียงในการวินิจฉัยคดีนั้น

3. เมื่อได้กำหนดวันสิ้นสุดการแสวงหาข้อเท็จจริงและการจัดส่งสำนวนคดีให้อธิบดีศาลปกครองชั้นต้นแล้ว หากอธิบดีศาลปกครองชั้นต้นมิได้สั่งการเป็นอย่างอื่น ให้ส่งสำนวนคดีนั้นให้ตุลาการผู้แถลงคดีเพื่อจัดทำคำแถลงการณ์โดยเร็ว

4. คำแถลงการณ์ให้จัดทำเป็น “หนังสือ” เว้นแต่ ในกรณีดังต่อไปนี้ จะเสนอคำแถลงการณ์ด้วยวาจาแทนคำแถลงการณ์เป็นหนังสือหลังจากที่ได้หารือกับอธิบดีศาลปกครองชั้นต้นและตุลาการหัวหน้าคณะแล้วก็ได้

4.1 เป็นเรื่องเร่งด่วน

4.2 เป็นเรื่องที่มีข้อเท็จจริงหรือข้อกฎหมายไม่ยุ่งยาก

4.3 เป็นคำแถลงการณ์ในคำขอเกี่ยวกับวิธีการชั่วคราวก่อนการพิพากษา

โดยในการแถลงการณ์ด้วยวาจานั้น ตุลาการผู้แถลงคดีจะต้องจัดทำบันทึกคำแถลงการณ์ดังกล่าวเป็นหนังสือกล่าวถึงข้อสาระสำคัญในคำแถลงการณ์ติดไว้ในสำนวนคดีด้วย โดยจะจัดทำก่อนหรือหลังการเสนอคำแถลงการณ์ด้วยวาจาก็ได้

5. เมื่อตุลาการผู้แถลงคดีได้จัดทำคำแถลงการณ์เป็นหนังสือหรือสามารถเสนอคำแถลงการณ์ด้วยวาจาได้แล้ว ให้องค์คณะพิจารณาพิพากษากำหนด *“วันนั่งพิจารณาคดี”* ครั้งแรก หลังจากได้หารือกับอธิบดีศาลปกครองชั้นต้นแล้ว

6. ในวันนั่งพิจารณาคดี เมื่อเสร็จสิ้นการแถลงและการนำพยานหลักฐานมาสืบประกอบคำแถลงของคู่กรณีแล้ว ให้ตุลาการผู้แถลงคดีชี้แจงด้วยวาจาต่อองค์คณะเพื่อประกอบคำแถลงการณ์เป็นหนังสือที่ได้เสนอไว้แล้ว หรือเสนอคำแถลงการณ์ด้วยวาจา โดยบุคคลซึ่งมิได้รับอนุญาตจากศาลจะอยู่ในห้องพิจารณาในขณะตุลาการผู้แถลงคดีชี้แจงหรือเสนอคำแถลงการณ์ด้วยวาจาไม่ได้

7. ในกรณีที่ตุลาการผู้แถลงคดีเห็นว่า จากคำแถลงและการนำพยานหลักฐานมาสืบประกอบคำแถลงของคู่กรณี ทำให้ข้อเท็จจริงในการพิจารณาคดีเปลี่ยนแปลงไปและมีผลกระทบต่อคำแถลงการณ์เป็นหนังสือที่ได้เสนอไว้แล้ว หรือต่อคำแถลงการณ์ด้วยวาจาที่จะเสนอ ในกรณีนี้ ให้ตุลาการผู้แถลงคดีจะทำคำแถลงการณ์เป็นหนังสือขึ้นใหม่ หรืออาจจะเสนอคำแถลงการณ์ด้วยวาจาต่อองค์คณะพิจารณาพิพากษาเพื่อพิจารณาในวันอื่นก็ได้

8. การแต่งตั้งและการปฏิบัติหน้าที่ของตุลาการผู้แถลงคดีให้เป็นไปตามระเบียบของที่ประชุมใหญ่ตุลาการในศาลปกครองสูงสุด

**5.5 การพิจารณาคดี**

ในการพิจารณาคดี ให้องค์คณะพิจารณาพิพากษาจัดให้มี “การนั่งพิจารณา” อย่างน้อย 1 ครั้ง เพื่อให้คู่กรณีได้มีโอกาสมาแถลงด้วยวาจาต่อหน้าองค์คณะพิจารณาพิพากษา เว้นแต่ คดีที่ศาลมีคำสั่งจำหน่ายคดีออกจากสารบบความ

ก่อนการนั่งพิจารณาคดีครั้งแรก ศาลจะต้องส่งสรุปข้อเท็จจริงของตุลาการเจ้าของสำนวนให้คู่กรณีทราบ และต้องแจ้งกำหนดวันนั่งพิจารณาคดีครั้งแรกให้คู่กรณีทราบล่วงหน้าไม่น้อยกว่า 7 วัน ในการนี้ ให้คู่กรณีมีสิทธิยื่นคำแถลง รวมทั้งนำพยานหลักฐานมาสืบประกอบคำแถลงดังกล่าว เพื่อยืนยันหรือหักล้างข้อเท็จจริงหรือข้อกฎหมายเพิ่มเติมต่อองค์คณะพิจารณาพิพากษาในวันนั่งพิจารณาคดี แต่จะไม่มาแถลงด้วยวาจาก็ได้

การดำเนินกระบวนพิจารณาในวันนั่งพิจารณาคดี ดำเนินการดังนี้

1. การนั่งพิจารณาคดีจะต้องกระทำโดยเปิดเผย

2. ในวันนั่งพิจารณาคดีครั้งแรก หากคู่กรณีประสงค์จะยื่นคำแถลงเป็นหนังสือ ให้ยื่นต่อศาลก่อนวันนั่งพิจารณาคดีหรืออย่างช้าที่สุดในระหว่างการนั่งพิจารณาคดี

3. คำแถลงเป็นหนังสือของคู่กรณีจะยกข้อเท็จจริงที่ไม่เคยยกขึ้นอ้างไว้แล้วไม่ได้ เว้นแต่ เป็นข้อเท็จจริงที่เป็นประเด็นสำคัญในคดีซึ่งคู่กรณีผู้ยื่นสามารถพิสูจน์ได้ว่ามีเหตุจำเป็นหรือพฤติการณ์พิเศษที่ทำให้ไม่อาจเสนอต่อศาลได้ก่อนหน้านั้น แต่ศาลจะรับฟังข้อเท็จจริงดังกล่าวได้ต่อเมื่อได้เปิดโอกาสให้คู่กรณีอีกฝ่ายหนึ่งแสดงพยานหลักฐานเพื่อยืนยันหรือหักล้างแล้ว

4. คู่กรณีมีสิทธินำพยานหลักฐานมาสืบประกอบคำแถลงเป็นหนังสือที่ยื่นต่อศาลได้ โดยให้ศาลพิจารณาสั่งอนุญาตเท่าที่เกี่ยวข้องกับคำแถลงและจำเป็นแก่คดีเท่านั้น

5. ในวันนั่งพิจารณาคดี คู่กรณีจะไม่มาศาลก็ได้ แต่ศาลจะออกคำสั่งเรียกให้คู่กรณี หน่วยงานทางปกครอง เจ้าหน้าที่ของรัฐ หรือบุคคลที่เกี่ยวข้องมาให้ถ้อยคำ ให้ความเห็นเป็นหนังสือ หรือส่งเอกสารหรือพยานหลักฐานใด ๆ ให้แก่ศาลก็ได้

6. เมื่อเริ่มการนั่งพิจารณาคดีครั้งแรก ให้ตุลาการเจ้าของสำนวนเสนอสรุปข้อเท็จจริงและประเด็นของคดีนั้น แล้วให้คู่กรณีแถลงด้วยวาจาประกอบคำแถลงเป็นหนังสือที่ได้ยื่นต่อศาล โดยให้ *“ผู้ฟ้องคดี”* เป็นฝ่ายแถลงก่อน

7. คำแถลงด้วยวาจาของคู่กรณีต้องกระชับและอยู่ในประเด็น โดยไม่อาจยกข้อเท็จจริงหรือข้อกฎหมายอื่นนอกจากที่ปรากฏในคำแถลงเป็นหนังสือ

8. ในกรณีที่คู่กรณีฝ่ายใดไม่ยื่นคำแถลงเป็นหนังสือ แต่มาอยู่ในศาลในวันนั่งพิจารณาคดีครั้งแรก คู่กรณีฝ่ายนั้นจะแถลงด้วยวาจาได้ก็ต่อเมื่อได้รับอนุญาตจากศาลหรือศาลสั่งให้แถลง

9. ในการนั่งพิจารณาคดี ให้ศาลเป็นผู้ซักถามคู่กรณีและพยาน

10. ในการนั่งพิจารณาคดี ถ้าคู่กรณีฝ่ายหนึ่งฝ่ายใดฝ่าฝืนข้อกำหนดของศาลที่กำหนดไว้เพื่อรักษาความเรียบร้อยในบริเวณศาล และศาลอาจมีคำสั่งให้คู่กรณีฝ่ายนั้นออกไปเสียจากบริเวณศาล ศาลจะนั่งพิจารณาคดีต่อไปลับหลังคู่กรณีฝ่ายนั้นก็ได้

11. ในวันนั่งพิจารณาคดี เมื่อเสร็จสิ้นการแถลงและการนำพยานหลักฐานมาสืบประกอบคำแถลงของคู่กรณีแล้ว ให้ตุลาการผู้แถลงคดีชี้แจงด้วยวาจาต่อองค์คณะเพื่อประกอบคำแถลงการณ์เป็นหนังสือที่ได้เสนอไว้แล้ว